|  |
| --- |
|  |
| Република СрбијаМИНИСТАРСТВО ТРГОВИНЕ, ТУРИЗМА И ТЕЛЕКОМУНИКАЦИЈАБрој: 404-02-62/2016-024.07.2016. годинеНемањина 22-26 Б е о г р а д |

**Одговор 1 на захтев за додатне информације или појашњења у вези са припремањем понуде**

У складу са чланом 63. став 3. Закона о јавним набавкама („Службени гласник РС” број 124/12, 14/15 и 68/15) достављамо вам  **Одговор 1** на захтев за додатним информацијама или појашњењима у вези са припремањем понуде за јавну набавку ''Набавка авио карата и хотелског смештаја (по партијама)'', ЈН О-16/2016

ПИТАЊЕ 1: У конкурсној документацији сте као резервни критеријум за доделу уговора навели:

 ''Уколико две или више понуда за неку партију и по овом критеријуму буду једнаке, критеријум за доделу уговора је већа укупна актива (АОП 071), исказан у годишњем финансијском извештају за 2015. годину.''

 Самим тим сте јасно прекршили Закон о јавним набавкама и то члан 85. став 4. у коме децидно пише: ''Услови за учешће из чл. 75. и 76. овог закона не могу бити одређени као елемент критеријума.''

 Већа укупна актива (АОП 071) припада додатним условима у складу са чланом 76. став 2. ЗЈН.

 ''Наручилац у конкурсној документацији одређује додатне услове за учешће у поступку јавне набавке у погледу финансијског, пословног, техничком и кадровског капацитета увек када је то потребно имајући у виду предмет јавне набавке.''

 Из претходно реченог је потпуно потврђен прекршај ЗЈН да оно што може бити додатни услов (АОП 071) не може бити критеријум за доделу уговора.

 У складу са наведеним замолили бисмо за измене конкурсне документације јер постоји потпун законски основ за улагање захтева за заштиту понуђача.

ОДГОВОР 1: Наручилац је у конкурсној документацији одредио елемент критеријума за доделу уговора најнижа понуђена цена. У конкурсној документацији као додатни услови за учешће у поступку према члану 76. ЗЈН АОП 071 није одређен као додатни услов. Сходно ''Коментару измењеног и допуњеног закона о јавним набавкама'' издавача PublicAktiv, а у вези са чланом 85. став 4. ЗЈН, оно што би по природи могло да буде додатни услов, а наручилац га није одредио као додатни услов, може бити елемент критеријума.

 У складу са горе наведеним наручилац сматра да није извршио повреду члана 85. став 4. ЗЈН.

ПИТАЊЕ 2: Резервни критеријум (укупна актива у 2015. години) супротан је Закону о јавним набавкама. Овако одређен елемент критеријума није у складу са чланом 84. став 2. Закона о јавним набавкама, односно не стоји у логичкој вези са предметом јавне набавке.

 Овим резервним критеријумом (укупна актива у 2015. години) сви понуђачи у старту немају једнак положај. Молимо вас да извршите измену конкурсне документације, исправите наведене неправилности, у складу са Законом о јавним набавкама и начелним ставовима Републичке комисије, у супротном бићемо приморани да уложимо Захтев за заштиту права.

ОДГОВОР 2: Члан 84. став 2. одређује да елементи критеријума на основу којих наручилац додељује уговоре морају бити описани и вредновани, не смеју бити дискриминаторски и морају стајати у логичкој вези са предметом јавне набавке.

 Наручилац је у конкурсној документацији одредио елемент критеријума за доделу уговора најнижа понуђена цена, а не економски најповољнија понуда, тако да АОП 071 не представља један од елемената критеријума који се описује, вреднује и за који се наводи методологија пондера, већ представља други резервни елемент критеријума за доделу уговора у случају да два или више понуђача понуде исту најнижу понуђену цену или најдужи рок плаћања.

 Сматрамо да тај резервни елемент критеријума стоји у логичкој вези са предметом јавне набавке, с обзиром на вредност на коју се уговор закључује.

 С тим у вези наручилац сматра да није повредио члан 84. став 2. ЗЈН и да други резервни критеријум није дискриминишући, као и да не ставља у неједнак положај понуђаче с обзиром да сва регистрована правна лица поседују АОП 071 који се проверава на основу званичног документа који издаје надлежна институција.

ПИТАЊЕ 3: Позив за подношење понуда на порталу јавних набавки објављен је 29.06.2016. у 11:50, а у позиву за подношење понуда стоји да је достављање понуда до 8.07.2016. до 11 часова. Ово је супротно члану 95. Закона о јавним набавкама. С обзиром да је реч о отвореном поступку дужни сте да за рок за достављање понуда дате минимум 30 дана од дана објављивања позива за подношење понуда. Уколико још данас не измените рок за подношење понуда, бићемо принуђени да поднесемо Захтев за заштиту права.

ОДГОВОР 3: Дана 30.06.2016. године у 10:37 часова на Порталу јавних набавки објављен је нови Позив за подношење понуда у којем је исправљена техничка грешка коју сте навели. Истог дана позив је објављен и на интернет страници Министарства.